**Tisíce Slovákov sa zapoja do globálneho hnutia #GivingTuesday**

**Namiesto nákupov budú robiť dobré skutky**

Bratislava, 2. decembra 2019 **– Už zajtra, 3. decembra, vystrieda dni nákupného ošiaľu Black Friday a Cyber Monday deň darovania s názvom #GivingTuesday. Slováci sa do globálneho hnutia, ktorého ambasádorom u nás je Nadácia Pontis, zapájajú už tretíkrát. V tomto roku sa dobré skutky budú diať v 63 mestách. Najpopulárnejšou aktivitou je darovanie šatstva, potravín či hračiek, no mnohí sa chystajú pomôcť aj napríklad darovaním svojho času.**

Globálne hnutie, ktorého myšlienka sa zrodila v USA, inšpiruje ľudí po celom svete k darovaniu, dobrovoľníctvu a záujmu o svoje okolie. Na Slovensku sa k oslave štedrosti a dobrých skutkov pripája každý rok viac ľudí.

V tomto roku sa zapája 100 organizácií zo všetkých kútov Slovenska, ktoré hľadajú pomoc vo forme manuálnych či expertných dobrovoľníkov alebo vecných a finančných darov. „*Na našej stránke* [*www.givingtuesday.sk*](http://www.givingtuesday.sk) *ponúkame možnosť registrácie tým, ktorí hľadajú pomoc, ale aj tým, ktorí chcú pomoc poskytnúť, aby sa vzájomne jednoduchšie našli. No do „darovacieho utorka“ sa môže zapojiť ktokoľvek a akokoľvek,“* vysvetľuje Martina Kolesárová, výkonná riaditeľka Nadácie Pontis.

Napríklad, pre záujemcov s pozitívnym vzťahom k zvieratám je pripravené podujatie, na ktorom im [Výcviková škola pre vodiace a asistenčné psy](http://www.vodiacipes.sk/) v Bratislave vysvetlí, ako sa môžu stať vychovávateľom psieho pomocníka. Následne sa budú môcť stať dobrovoľníkom. Rodičia s deťmi sa môžu zapojiť do projektu organizácie Robme radosť a vyrobiť a poslať vianočnú krabičku, ktorá poteší deti z detských domov, azylových centier a sociálne slabších rodín. [Lesoochranárske zoskupenie VLK](https://vsetkoprenic.sk/) zase hľadá nadšencov, ktorí im pomôžu so zbieraním podpisov pod petíciu za lepšiu ochrany prírody na Slovensku.

**Zapájajú sa aj mestá**

#GivingTuesday nie je príležitosť iba pre občiansky sektor. „*Myšlienka dobročinnosti nie je cudzia ani firmám či samosprávam. #GivingTuesday im ponúka príležitosť dať najavo, že im záleží na prostredí, v ktorom žijú a pôsobia,*“ vysvetľuje Martina Kolesárová, riaditeľka Nadácie Pontis.

Tento rok sa do sviatku darovania zapája 7 samospráv (Bratislava, Spišská Nová Ves, Hlohovec, Liptovský Mikuláš, Martin, Michalovce, Dubnica nad Váhom), ktoré v konaní dobrých skutkov angažujú aj svojich obyvateľov. V Liptovskom Mikuláši aj Spišskej Novej Vsi organizujú populárne zbierky trvanlivých potravín, hygienických potrieb i oblečenia.

Zamestnanci mestského úradu v Hlohovci budú spoločne so seniormi piecť vianočné pečivo a deťom z detského doma splnia vianočné želania. Mestská časť Bratislava – Staré Mesto bude chystať pohostenie a diskotéku klientom v Domove sociálnych služieb pre deti a dospelých.

**Zbierka šatstva aj u prezidentky**

Nad podujatím prezvala záštitu pani prezidentka Slovenskej republiky Zuzana Čaputová. Aj samotná Kancelária prezidenta SR sa zapojí zbierkou šatstva pre ženy s deťmi v núdzi.

**Pomáhať bude 61 firiem**

#GivingTuesday podporí 61 väčších, ale aj malých firiem na Slovensku. Zamestnanci v Profesii venujú svoj čas ľuďom s pohybovým obmedzením a ako osobní asistenti s nimi strávia čas napríklad v kine či divadle. Firma Berlin Brands Group zriadi v 10 detských domovoch herné zóny, aby tu deti mohli kreatívne tráviť svoj voľný čas.

„*Často nie materiálno, ale čas a pozornosť venované niekomu druhému je to, čo mnohým ľuďom chýba*. *Preto by sme pri príležitosti #GivingTuesday radi venovali náš čas ženám z krízového centra Čakanka v Považskej Bystrici,*“ vysvetľuje Alena Krivá, návrhárka módneho ateliéru Cila a dodáva: „*Zorganizujeme workshop, na ktorom sa naučia ušiť si čiapku, šál či rukavice pre seba alebo svoje deti, ktoré ich zahrejú počas nadchádzajúcej zimy. Zároveň prerozdelíme 20 % zo zisku z celkového predaja Cila kolekcie na podporu krízového centra Čakanka a na ďalšie fungovanie eventu Dotyk krásy, ktorý organizujú dominikáni.*“

Aj ďalšie firmy sa rozhodli podporiť počas #GivingTuesday vybrané neziskové projekty finančne. Spoločnosť Tesco už siedmy rok organizuje najväčšiu potravinovú zbierku na Slovensku. Vďaka zákazníkom sa v obchodoch TESCO a prostredníctvom Tesco Online nákupov podarilo doteraz vyzbierať viac ako 171 ton potravín a drogérie v hodnote viac ako 260 000 eur. 20 % z hodnoty, čiže 52 000 eur, spoločnosť venuje zapojeným neziskovým organizáciám. Aj spoločnosť Accenture v rámci zamestnaneckého grantového programu prerozdelí 30 000 eur na podporu projektov, ktoré odporučili zamestnanci.

**K myšlienka sa hlásia aj známe osobnosti**

#GivingTuesday podporujú aj osobnosti ako herečka Táňa Pauhofová, Kristína Tormová, moderátor Milan „Junior“ Zimnýkoval, novinárka Zuzana Kovačič Hanzelová, mnohonásobný majster Slovenska v karate Roman Volák, youtuberka Moma a Nikoleta Kováčová, známa ako Surová dcérka. Kampaň tento rok nesie slogan **Dnes to všetkým darujte!**



#GivingTuesday sa stal svetovým fenoménom aj vďaka sile sociálnych médií. „*Ktokoľvek z nás sa môže zapojiť. Pomôcť blízkemu či neznámemu sa dá vecným darom, peniazmi, vedomosťami, ale pokojne aj zdieľaním myšlienky na sociálnych sieťach. Budeme vďační, ak sa k posolstvu ľudia prihlásia aj použitím hashtagov #MozemPomozem a #GivingTuesday,*“ dopĺňa M. Kolesárová.



**Ďakujeme partnerom #GivingTuesday Slovensko**









\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Nadácia Pontis**[***www.nadaciapontis.sk***](http://www.nadaciapontis.sk/)

*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe. V týchto témach sme aj experti.*

**Kontakt a doplňujúce informácie**

Jana Trubačová, PR manažérka, [jana.trubacova@nadaciapontis.sk](mailto:jana.trubacova@nadaciapontis.sk), +421 905 900 426